# Diatoninė gama

### Straipsnis iš Vikipedijos, laisvosios enciklopedijos.

Diatonine gama (gr. διατονικοσ – „ištemptas“) arba pagrindiniu septyngarsiu muzikoje yra vadinama seka iš aštuonių natų, tarp kurių pirmos ir paskutinės yra oktavos intervalas, o tarp gretimų gamos garsų yra penki tono ir du pustonio dydžio intervalai (pastarieji yra maksimaliai nutolę vienas nuo kito). Šiuolaikiniai diatonikos principai yra kildinami iš Gvido Areciečio darbų, dėl to diatoninės gamos literatūroje kartais yra vadinamos Gvido gamomis.

Diatoninės gamos sudaro europinės muzikos pagrindą. Standartinės mažorinė ir minorinė gamos yra diatoninės, lygiai kaip ir visi vadinamieji bažnytiniai modalai. Septynias diatoninės gamos natas, atkartotas kiekvienoje oktavoje, atitinka baltieji pianino klavišai. Iš esmės, visos šiuolaikinės muzikos instrumentų klaviatūros yra diatoninės, o juodųjų klavišų grupavimas po du ir po tris padeda lengviau jose orientuotis, kas itin sumažina galimų problemų skaičių tiek muzikantui, tiek kompozitoriui, palyginus su baltų ir juodų klavišų išdėstymu pakaitomis ar kitokiais būdais.

## [taisyti] Diatoninių gamų gavimas

Diatoninės gamos yra gaunamos iš šešių kvintų sekos kurioje nors vidutinio tono temperacijoje, šitaip gaunant du tetrakordus tono intervalu vienas nuo kito. Jei naudojama lygioji temperacija, šiuo metodu gauname tokią intervalų seką: T-T-P-T-T-T-P, kur T atitinka vieną toną, o P – vieną pustonį. Mažorinė gama eina nuo pirmojo garso šiais intervalais, kol pasiekia oktava aukštesnę natą, tarkim, C-D-E-F-G-A-B.

Minorinę gamą galima gauti dviem būdais. Pirmiausiai, jei pradėtume natas žymėti ne nuo pirmojo, o nuo šeštojo laipsnio, gautume santykinę minorinę gamą mažorinės gamos atžvilgiu, pavyzdžiui, A-B-C-D-E-F-G. Kita vertus, galima tiesiog kitaip išdėstyti intervalus, būtent T-P-T-T-P-T-T, ir gauti to paties pavadinimo minorinę gamą: C-D-Eb-F-G-Ab-Bb.

## [taisyti] Diatoninių gamų populiarumas

Dėl savo universalumo, uniformiškumo, paprastumo, transpozicijos bei moduliacijos galimybių diatoninės gamos nuo Renesanso iki pat XIX a. buvo europietiškosios muzikos harmonijos pagrindas. Kita vertus, esama netiesioginių archeologinių duomenų, kad diatoninė dermė buvo žinoma kur kas seniau ir išsivystė natūraliai. Spėjama, kad dūdelė, išskobta neandertaliečio prieš 40000 metų ir surasta netoli Divje Babe buvo suderinta groti diatoniškai. Taip pat manoma, kad daina, užrašyta ant molinės lentelės Sirijoje prieš 3400 metų, taip pat rėmėsi diatonine gama.

Rodomas puslapis "http://lt.wikipedia.org../../../d/i/a/Diatonin%C4%97_gama.html"

Kategorija: Muzika

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Català
- Česky
- Deutsch
- English
- Español
- Suomi
- Français
- Galego
- עברית
- Magyar
- Bahasa Indonesia
- Italiano
- 日本語
- Nederlands
- ‪Norsk (bokmål)‬
- Polski
- Português
- Slovenčina
- Українська